Predkladacia správa

Vláda Slovenskej republiky v uznesení č. 1073 zo 7. 11. 2001 uložila príslušným ministrom a odporučila guvernérovi Národnej banky Slovenska zabezpečiť splnenie úloh vyplývajúcich z „Harmonogramu zabezpečenia úloh súvisiacich so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky“, ktorý bol schválený ako príloha k predmetnému uzneseniu vlády Slovenskej republiky. Zároveň vláda v uznesení uložila ministrovi vnútra predložiť Ministerstvu financií Slovenskej republiky kvantifikáciu výdavkov na zriadenie a činnosť úradov samosprávnych krajov a ďalších vyvolaných výdavkov v roku 2001 vypracovanú v spolupráci s prednostami krajských úradov. Celý  rad úloh vyplynul  z harmonogramu pre príslušné ministerstvá a krajské úrady.

Informácia sa na rokovanie vlády predkladá na základe bodu C. 3. uznesenia vlády Slovenskej republiky č. 1073 zo 7. novembra 2001, podľa ktorého má minister vnútra predložiť vláde informáciu o plnení úloh vyplývajúcich z harmonogramu zabezpečenia úloh súvisiacich so zriadením samosprávnych krajov, budovaním úradov samosprávnych krajov a prechodom pôsobností z orgánov štátnej správy na obce a na vyššie územné celky a to do 15. decembra 2001. Obsahom informácie je odpočet plnenia úloh príslušnými ministerstvami a krajskými úradmi, ktoré  sú splatné do 15. decembra 2001.

	Informácia poskytuje  prehľad o plnení úloh, ktoré sú uložené príslušnými ministerstvám a krajským úradom  a odporučené guvernérovi  Národnej banky Slovenska v bode C.1.  a C.2. uznesenia vlády Slovenskej republiky č. 1073  zo 7. novembra 2001 a v „Harmonograme zabezpečenia úloh súvisiacich so zriadením samosprávnych krajov budovaním úradov samosprávnych  krajov a prechodom pôsobností z orgánov štátnej správy na obce a na vyššie územné celky“.